Unii conducători nu vor mai fi obligați să aibă trusă de prim-ajutor, triunghiuri reflectorizate și extinctor. Potrivit unui proiect de lege aprobat de Parlament, motocicliștii și scuteriștii nu vor mai avea obligativitatea de a deține triunghiuri reflectorizante, trusă de prim-ajutor și extinctor.
"Conducătorii de motociclete și mopede vor fi exceptați de la obligația de a deține triunghiuri reflectorizante, trusă de prim-ajutor și extinctor, obiecte care nu doar că nu pot înlătura riscurile și complicațiile unui accident în care aceștia ar fi implicați, dar le pot pune viața în pericol. Proiectul USR de modificare a Codului rutier a fost, astăzi, adoptat de Parlament, cu unanimitate de voturi, și mai are nevoie doar de promulgare pentru a intra în vigoare", se arată într-un comunicat de presă al USR.
Proiectul aprobat de Parlament a fost depus în urmă cu doi ani.
"Atunci când coaliția de guvernare nu are interes, proiectele se mișcă foarte greu. Dar, chiar și așa, după aproape 2 ani, facem un pas spre normalitate. Începând de sezonul acesta, motocicliștii și scuteriștii nu vor mai fi obligați să dețină triunghiuri reflectorizante, trusă de prim-ajutor și extinctor și nici nu vor mai putea fi hărțuiți de Poliție că nu le au. Împreună cu colegii mei din USR, am pregătit mai multe inițiative legislative care vizează comunitatea moto din România, pe care le vom depune în perioada următoare", a declarat senatorul USR Cristi Berea, inițiatorul proiectului de lege, scrie Observator.
Potrivit Codului Rutieri, toți șoferii care nu au două triunghiuri reflectorizante, o trusă medială și extinctor pot fi amendați cu 825 de lei.
"Mopedele și motocicletele sunt, însă, vehicule de mici dimensiuni, cu spații limitate pentru compartimentare, astfel că șoferii sunt nevoiți, pentru a fi dotați cu toate obiectele specificate, să atașeze spații suplimentare, care pot dezechilibra și pot duce la accidente. Varianta ghiozdanului care să fie purtat în spate nu este nici ea mai fericită, dacă ne gândim că, în cazul unui accident, indiferent de gravitate, șoferul este catapultat de pe vehicul cu tot cu extinctorul din spatele lui și celelalte obiecte contondente. În prezent, mulți dintre deținătorii de permis din categoriile AM, A1, A2 și A nici nu sunt informați că au aceeași obligație ca șoferii autovehiculelor de transport pasageri, motiv pentru care sunt, uneori, o țintă sigură pentru amenzi", se mai arată în comunicat.